PR-rådgiver Jarle Aabø har kjøpt domenet eivindtredal.no. Domenet skal brukes til å publisere skjermdumper fra nettopp Eivind Trædal og andre politikere fra Miljøpartiet De Grønne. Vi skulle gjerne sagt at vi var overrasket. Det er vi ikke. Vi skulle også gjerne ha forbigått det hele i stillhet, men det føyer seg inn i et alvor som er for stort.

Mer eller mindre frådende personangrep, hets og direkte trusler. Alt dette er et stort og alvorlig problem i den offentlige debatten. Blant dem som har fått kjenne dette på kroppen er kjente MDG-politikere som nevnte Trædal og Lan Marie Nguyen Berg, byråd for miljø og samferdsel i Oslo. De har vært nødt til å tåle grov hets fra motstandere som i mangel på gode argumenter tyr til personangrep.

Alt dette vet selvsagt Aabø. PR-mannen vet også at et nettsted for dumping av skjermdumper fra politikere, som altså bærer navnet til en av dem, ikke bidrar til å dempe en aggresjon vi blant annet kan finne på «Ja til bilen i Oslo», Facebookgruppen som er startet av Aabø. Tvert imot. Et slikt nettsted er en oppskrift for mer personangrep.

Som Bernt Aardal sier til Dagens Næringsliv representer dette «noe nytt i norsk valgkampsammenheng». Valgforskeren advarer med god grunn mot at vi kan få en situasjon hvor det blir en diskusjon om hva man kan stole på, dersom såkalte «alternative medier», der Aardal plasserer «Ja til bilen i Oslo», får prege valgkampen.

Det er ingenting galt med harde politiske debatter. Vi trenger politikere og debattanter med tydelige og klare meninger, den politiske debatten skal ikke være en søndagsskole. Men det må handle om politikken, ideene, argumentene, om hvilken retning vi skal ta samfunnet vårt. Politikk handler selvsagt også om personer, men Aabøs pøbelvirksomhet representerer ikke en opplyst debatt om verken personer eller politikk. Det representerer tvert imot en avsporing og forråing av den politiske debatten.